《房山竹》
明代·王汝玉

辋川昔画铁钩锁，满幅纵横凤毛堕。澄心初画金错刀，烟梢数叶风萧萧。

房山挺出文苏后，近代谁能出其右。綵毫挥成玉两枝，弄晴带雨青猗猗。

此君真得写神手，宛然空谷相逢时。吴兴洒瀚飞霜雪，名画名书称二绝。

风流一代属儒家，什袭珍藏宜检阅。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。